สังคมข่าวหุ้น
*ตลาดหุ้นกังวลเทรดวอร์
2 ก.ย. 2562

เกียรติก้อง ว่องไวยากร
*ตลาดหุ้นกังวลเทรดวอร์
*หลังทรัมป์ขึ้นภาษีนำเข้าสินค้าจากจีนล่าสุด ตลาดหุ้นออกอาการซึม ๆ เป็นแบบไซด์เวย์ รอผลการเจรจาระหว่างมหาอำนาจทั้งสอง และยังต้องมารอลุ้นธนาคารกลางประเทศต่าง ๆ ทั้งสหรัฐฯ ยุโรป และไทย จะปรับลดอัตราดอกเบี้ยนโยบายในเดือนนี้อีกหรือไม่ เพื่อกระตุ้นเศรษฐกิจ แนวรับ 1,645 จุด แนวต้าน 1,665 จุด
*EARTH โบกมือลาตลาดหุ้น หลังจากตลาดหลักทรัพย์แห่งประเทศไทยประกาศเพิกถอนหุ้น วันที่ 20 ก.ย.นี้ สาวิน จินดากุล ประธานกรรมการบริหารและกรรมการผู้จัดการ บมจ.เอ็นเนอร์ยี่ เอิร์ธ ยอมรับมติตลท. แต่ก็หวังว่าจะได้กลับมาเทรดใหม่ในอนาคต ส่วนผู้ถือหุ้น EARTH ตลท.เตรียมเปิดซื้อขายชั่วคราววันที่ 11-19 ก.ย.นี้ ด้วยบัญชีแคชบาลานซ์ ใครจะถือหุ้นต่อไปหรือจะขายออกก็ใช้เวลาในช่วงดังกล่าวตัดสินใจ
*อะจ๊าก !! บริษัท บิทคอยน์ จำกัด ตัดสินใจยุติบทบาทการเป็นศูนย์ซื้อขายสินทรัพย์ดิจิทัลแล้ววานนี้ ภายหลังจากวันที่ 30 กันยายน 2562 ลูกค้าจะไม่สามารถทำการซื้อขาย, แลกเปลี่ยน (เทรดดิ้ง) ผ่านเว็บไซต์ BX.in.th ได้อีกต่อไป ขณะที่นางสาวรื่นวดี สุวรรณมงคล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ตั้งศูนย์แนะนำช่วยเหลือผู้ลงทุนเฉพาะกิจ เพื่อดูแลผู้ลงทุนกรณี บริษัท บิทคอยน์ จำกัด ตัดสินใจยุติบทบาท โดยภายหลังจากวันที่ 30 กันยายน 2562 ลูกค้าจะไม่สามารถทำการซื้อขาย, แลกเปลี่ยน (เทรดดิ้ง)
*TCAP ของเฮียสมเจตน์ เข้าตานักลงทุนช่วงนี้แห่ทยอยเก็บสะสมเข้าพอร์ต รอรับปันผลพิเศษ และในอนาคตหลังจากแบงก์ธนชาตควบรวมกิจการกับแบงก์ทหารไทยแล้ว TCAP ก็จะกลายเป็นโฮลดิ้งถือหุ้นในทหารไทย รับรู้รายได้ในฐานะผู้ถือหุ้นใหญ่ในแบงก์ใหม่ 21% ราคาก็ยังมีอัพไซด์เหลือ เป้า 61 บาท ขณะที่กูรูสำนักต่าง ๆ เริ่มหันกลับมาแนะนำให้ลงทุนหุ้น TMB และ TCAP
*GULF รัฐพล ชื่นสมจิตต์ รองประธานเจ้าหน้าที่บริหาร บริษัท กัลฟ์ เอ็นเนอร์จี ดีเวลลอปเมนท์ ของเขาแรงจริง ๆ นับจากเข้าเทรดในตลาดฯ ก็ปรับตัวขึ้นมาเกินเท่าตัวแล้ว ล่าสุดแผนขยายธุรกิจ โรงไฟฟ้าหลายโครงการในต่างประเทศ เวียดนาม สปป.ลาว รวมทั้งในสหรัฐอเมริกา ผลงานจับต้องได้ ราคาแนวโน้มยังเป็นขาขึ้น เซียนกราฟบอกไปต่อ
*บิ๊กล็อตเข้ากองทุนรวมโครงสร้างพื้นฐานโทรคมนาคม ดิจิทัล หรือ DIF จำนวน 3,338,400 หุ้น ราคาเฉลี่ยหุ้นละ 17 บาท วานนี้หน่วยลงทุนใหม่ของ DIF เข้าซื้อขาย ณรงค์ศักดิ์ ปลอดมีชัย ประธานเจ้าหน้าที่บริหาร บริษัทหลักทรัพย์จัดการกองทุน ไทยพาณิชย์ ปลื้มนักลงทุนให้การตอบรับดีตามคาด เงินปันส่วนแบ่งกำไรต่อหน่วยลงทุนในปีแรก 1.0456 บาทต่อหน่วย (สำหรับช่วงเวลาตั้งแต่วันที่ 1 ตุลาคม 2562 ถึง 30 กันยายน 2563) นอกจากนี้ผู้ถือหน่วยลงทุน DIF จะได้รับยกเว้นภาษีเงินได้จากเงินปันผลที่ได้รับจากกองทุน DIF อีกด้วย
*“เสี่ยโบ้” พิเชษฐ สิทธิอำนวย บอสใหญ่ของ บล.บัวหลวง ล่าสุดได้รับเลือกตั้งให้เป็นนายกสมาคมบริษัทหลักทรัพย์ไทยอีกตำแหน่ง เริ่มทำหน้าที่ 2 ก.ย. หรือเมื่อวานนี้ มีวาระ 3 ปี ขอแสดงความยินดีด้วย
*บริษัท บริหารสินทรัพย์สุขุมวิท จำกัด (บสส.) หรือ SAM เปิดบูธจำหน่ายทรัพย์สิน NPA “ทรัพย์มือสองต้อง SAM ครั้งที่ 5” กลางห้างฯ ชื่อดังย่านบางแค คัดทรัพย์ในกรุงเทพฯ และพื้นที่ใกล้เคียง เช่น นครปฐม สมุทรสาคร สมุทรสงคราม ฯลฯ จำนวนกว่า 1,000 รายการ มูลค่ารวมกว่า 6,000 ล้านบาท เริ่มวันที่ 5-11 ก.ย.ศกนี้ พร้อมโปรฯ ยอดนิยม 3 ต่อแรงพิเศษ สมนาคุณลูกค้า ดูรายละเอียดทรัพย์สินได้ที่เว็บไซต์ www.sam.or.th แอปพลิเคชัน SAM NPA ทั้งระบบ Android และ IOS รวมทั้งอีกหลากหลายช่องทางบนออนไลน์ ทั้ง Line โดยแอด ID Line @Samline สานฝันต่อยอดสินทรัพย์กับ SAM บน Facebook Fanpage และ SAM NPA Channel บน YouTube